A Bizottság 505/98/EK rendelete

(1998. március 3.)

a tojásra vonatkozó egyes értékesítési szabványokról szóló 1907/90/EGK tanácsi rendelet végrehajtásának részletes szabályai bevezetéséről szóló 1274/91/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 818/96/EK rendelettel [1] módosított, a tojásra vonatkozó egyes értékesítési szabványokról szóló, 1990. június 26-i 1907/90/EGK tanácsi rendeletre [2] és különösen annak 10. cikkének (3) bekezdésére és 20. cikkének (1) bekezdésére,

mivel a legutóbb az 1511/96/EK rendelettel [3] módosított 1274/91/EGK bizottsági rendelet [4] megállapítja a tojáságazatban az értékesítési szabványok alkalmazására vonatkozó szükséges rendelkezéseket;

mivel a tojásbegyűjtés gyakorisága csökkenthető azon termelők esetében, akik garantálni tudják, hogy a tojás tárolási hőmérséklete a telepen 14 °C alatt van; mivel ezt az eltérést azon tagállamokra kell korlátozni, amelyekben az alacsony termelékenység és népsűrűség miatt magas a begyűjtési és a disztribúciós költség, az átlaghőmérséklet pedig alacsony; mivel ezek a feltételek csak Finnország és Svédország tekintetében állnak fenn; mivel ez az intézkedés 1998. január 1-jétől hatályos a közös tojásszabványok alkalmazására való zökkenőmentes áttérés érdekében Svédországban, amelyet ezen időpontig a 2059/96/EK bizottsági rendelet [5] a csatlakozási okmány 149. cikk (1) bekezdésének megfelelően elhalasztott;

mivel a nem ketrecben tartott tyúkok tojásai eladásának hatékonyabb ellenőrzése érdekében további részletes nyilvántartásról kell rendelkezni e tojások értékesítésére vonatkozóan a begyűjtők és a nagykereskedők szintjén;

mivel célszerű felhatalmazni a tagállamokat, hogy a termelőktől független testületekre ruházzák át a tojásoknak az alkalmazott termelési típusnak megfelelő, helyes címkézésének felügyeletét;

mivel az e rendeletben foglalt intézkedések összhangban vannak a Baromfihús- és Tojáspiaci Irányítóbizottság véleményével,

ELFOGADTA EZT A RENDELETET:

1. cikk

Az 1274/91/EGK rendelet szövege a következőképpen módosul:

1. Az 1. cikk (1) bekezdése a következő albekezdéssel egészül ki:

"Finnországban és Svédországban azonban a termelőktől a csomagolóközpontokhoz vagy az ipar részére való szállítás vagy begyűjtés csak akkor történhet hetente egyszer, ha az a hőmérséklet, amelyen a tojásokat a telepen tárolják, mesterséges úton 14 °C alatt tartható."

2. A 18. cikk szövege a következőképpen módosul:

- a (2) bekezdés második albekezdése a következő mondattal egészül ki:

"E nyilvántartásokat a készlet értékesítését követően legalább hat hónapig meg kell őrizni a telepen"

- a cikk a következő (6a) bekezdéssel egészül ki:

"(6a) A begyűjtők és nagykereskedők kötelesek nyilvántartást vezetni a tojásvásárlásról és -értékesítésről, valamint az (1) bekezdés a), b), c) és d) pontjában említett tojásokra vonatkozóan a készletről is.

A begyűjtőknek e tojásokra vonatkozóan fel kell tüntetniük a következőket:

a) a begyűjtések időpontjai és mennyiségei;

b) a termelők neve és címe;

c) az adott csomagolóállomásra történő beszállítások időpontjai és mennyiségei.

A nagykereskedőknek (beleértve azokat a kereskedőket is, akik nem maguk végzik a tojások szállítását) e tojásokra vonatkozóan fel kell tüntetniük a következőket:

a) mind a vásárlások, mind az értékesítések időpontjai és mennyiségei;

b) a beszállítók/vevők neve és címe.

Továbbá azoknak a nagykereskedőknek, akik nem maguk végzik a tojás szállítását, heti nyilvántartást kell vezetniük a tárolt készletekről.

A vásárlási és értékesítési műveletekre vonatkozó külön nyilvántartások vezetése helyett a begyűjtők és a nagykereskedők az (1) bekezdésben említett számlákkal vagy szállítólevelekkel is vezethetik a nyilvántartást"

- a (7a) bekezdés helyébe a következő rendelkezés lép:

"(7a) A (2)-(6a) bekezdés rendelkezései nem alkalmazandók, ha az (1e) bekezdésben említett feltétel kerül alkalmazásra."

3. A szöveg a következő 18b. cikkel egészül ki:

"18b. cikk

A 18. cikk (1) bekezdésében említett termelési típus feltüntetésének – beleértve az adott termelési típus sajátos jellemzőinek feltüntetését is – felügyelete olyan, a tagállamok által kijelölt szervekre ruházható, amelyek megfelelő függetlenséget biztosítanak a szóban forgó termelőknek, és amelyek megfelelnek a hatályos En/45011 európai szabványban foglalt feltételeknek.

E szervek működését az adott tagállam hatáskörrel rendelkező hatóságai engedélyezik és felügyelik."

2. cikk

Ez a rendelet 1998. május 1-jén lép hatályba.

Az 1. cikk (1) bekezdését azonban 1998. január 1-jei hatállyal kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. március 3-án.

a Bizottság részéről

Franz Fischler

a Bizottság tagja

[1] HL L 111., 1996.5.4., 1. o.

[2] HL L 173., 1990.7.6., 5. o.

[3] HL L 189., 1996.7.30., 91. o.

[4] HL L 121., 1991.5.16., 11. o.

[5] HL L 276., 1996.10.29., 11. o.

--------------------------------------------------